Under fasten indtager man ikke kalorier fra mad og drikke, da det er hele pointen med øvelsen. Jeg har dog defineret en bagatelgrænse på 25 kcal som en rettesnor, da mange, inklusiv mig selv, gerne vil have en smule mælk i morgenkaffen. Så lad os regne på tomatsaft, appelsinjuice og ingefærshot i dine mængder. 50 milliliter tomatjuice indeholder 8 kcal. Et glas appelsinjuice på 200 milliliter indeholder 90 kcal. Og dit ingefærshot tilfører formentlig omkring 25 kcal. Så den lille tår tomatsaft går an som en morgenopstrammer i fasteperioden, fordi kalorierne ligger under bagatelgrænsen. Men husk, at hvis du også putter mælk i kaffen, løber det hurtigt op. Cirka 60 milliliter minimælk giver 25 kcal. Så hvis du vil kombinere 50 milliliter tomatsaft med minimælk, kan du putte cirka 40 milliliter minimælk i kaffen den morgen. Appelsinjuicen og ingefærshottet bør du gemme til spiseperioden.